KIRJALLINEN KYSYMYS E-3538/00 esittäjä(t): Avril Doyle (PPE-DE) komissiolle. Kolumbian ihmisoikeustilanne ja isä Brendan Forden turvallisuus.



Virallinen lehti nro 163 E , 06/06/2001 s. 0156 - 0157



KIRJALLINEN KYSYMYS E-3538/00 esittäjä(t): Avril Doyle (PPE-DE) komissiolle (13. marraskuuta 2000) Aihe: Kolumbian ihmisoikeustilanne ja isä Brendan Forden turvallisuus Komissaari Nielsen kuvaili 18. syyskuuta 2000 päivätyssä, minulle lähettämässään kirjeessä isä Brendan Forden kotikylän La Unionin ja sen ympäristön ihmisoikeustilannetta kuvaten tilannetta rauhalliseksi. Ottaen huomioon, että olen saanut Bogotassa toimivalta ekumeeniselta rauhan ja oikeudenmukaisuuden komissiolta päinvastaista tietoa, joka on lähetetty myös komissaari Nielsenin kabinetille, kysyn komissiolta seuraavaa: 1. Voiko komissio pyytää paikallisilta tietolähteiltään selvempiä tietoja alueen ihmisoikeustilanteesta? 2. Voiko Euroopan komissio ottaa selville, miksi Kolumbian hallituksen asettama tutkimuskomissio, jonka tehtävänä oli tutkia 8. heinäkuuta 2000 tapahtunutta kuuden miehen murhaa isä Forden rauhanyhteisössä La Unionin kylässä, ei ole antanut tutkimustuloksistaan mitään raporttia tai lausuntoa? 3. Voiko komissio vakuuttaa minulle ja isä Forden perheelle, että komissio tekee kaiken voitavansa käyttääkseen vaikutusvaltaansa siten, että se edistää ihmisoikeusrikkomusten lopettamista Kolumbiassa ja isä Forden kotikylässä? Christopher Pattenin komission puolesta antama yhteinen vastaus kirjallisiin kysymyksiin E-3537/00 ja E-3538/00 (13. joulukuuta 2000) Välittömästi La Uniónissa tapahtuneen verilöylyn jälkeen Euroopan unioni vetosi Kolumbian hallitukseen, jotta tämä ottaisi selville kyseisen joukkomurhan tarkat olosuhteet. Kolumbian hallitus on perustanut tapauksen tutkimista varten tutkintakomitean, joka koostuu virallisen syyttäjän viraston, oikeuskanslerinviraston ja oikeusasiamiehen toimiston virkamiehistä. He ovat tehneet kaksi tutkimuskäyntiä, viimeksi marraskuun alussa, vaikka he eivät ole vielä julkistaneet raporttiaan. Kansainvälistä painostusta olisi edelleen joka tapauksessa jatkettava, jotta tapahtuneesta vastuussa olevat henkilöt voidaan saattaa oikeuden eteen. Unioni on korostanut johdonmukaisesti, kuinka tärkeää on saavuttaa edistystä ihmisoikeusasioissa. Viimeksi tähän tarjoutui tilaisuus 24. lokakuuta 2000 Bogotassa Kolumbian kutsuessa koolle kansainvälisen kokouksen rauhanprosessin tukemiseksi. Komissio on havaitsevinaan, että Kolumbian viranomaiset ovat entistä halukkaampia vastaamaan näihin vaatimuksiin. Maan hallitus on jo ryhtynyt asiassa toimiin (ihmisoikeusloukkauksiin syyllistyneiden armeijan upseerien lomauttaminen, sotilashenkilöstön oikeudenkäynti siviilituomioistuimissa). On selvää, että vielä on kuitenkin paljon tekemättä, ja kansainvälisen yhteisön olisi jatkettava aktiivista ihmisoikeuspolitiikkaansa. Komissio on tietoinen Urabán La Unión -rauhanyhteisön, jossa isä Forde työskentelee, tilanteesta pidätysten suhteen. Komissio tukee aktiivisesti rauhanyhteisöjä valtiosta riippumattomien järjestöjen (kansalaisjärjestöjen) erityistoimien välityksellä humanitaarisen avun tarpeeseen vastaamiseksi. Se tukee kyseisiä yhteisöjä myös osallistumalla aktiivisesti ihmisoikeustilannetta rauhanyhteisöissä seuraavan Mesa por la paz en Urabá -foorumin (kansallisista ja kansainvälisistä eri yhteisöistä muodostuva rauhanfoorumi) toimintaan.